Predkladacia správa

Návrh nariadenia vlády Slovenskej republiky, ktorým sa ustanovuje výška minimálnej mzdy (ďalej len „návrh nariadenia vlády“) sa predkladá na základe § 6a zákona Národnej rady Slovenskej republiky č. 90/1996 Z. z. o minimálnej mzde v znení zákona č. 346/1999 Z. z. 

Ministerstvo práce, sociálnych vecí a rodiny Slovenskej republiky v zmysle zákona č. 90/1996 Z. z. o minimálnej mzde dňa 13. júna 2007 predložilo Hospodárskej a sociálnej rade Slovenskej republiky (ďalej len „rada“) „Návrh koeficientu na úpravu výšky minimálnej mzdy“. Návrh bol zaradený do programu rokovania rady konaného dňa 25. júna 2007. Po dohode zástupcov sociálnych partnerov s predsedníčkou rady návrh koeficientu rada neprerokovala. Bolo dohodnuté, že budú pokračovať rokovania na najvyššej úrovni.

Nadväzne na uvedené, bolo rokovanie rady o koeficiente na úpravu výšky hrubej mesačnej minimálnej mzdy zamestnanca, ako aj o konkrétnej výške minimálnej mzdy nahradené
-	spoločným rokovaním sociálnych partnerov s ministerkou práce, sociálnych vecí a rodiny dňa 3. júla 2007 a 
-	dvoma rokovaniami Predsedníctva Hospodárskej a sociálnej rady Slovenskej republiky v dňoch 20. júla 2007 a 25. júla 2007.

Sociálni partneri po vzájomnej dohode v rámci uvedených rokovaní predložili ministerke práce, sociálnych vecí a rodiny návrh na úpravu sumy mesačnej minimálnej mzdy od 1. októbra 2007 do 31. decembra 2008 na 8 100 Sk. Ministerstvo práce, sociálnych vecí a rodiny Slovenskej republiky predložilo na rokovanie rady návrh nariadenia vlády podľa súčasného platného stavu, ktorý ustanovuje výšku minimálnej mzdy v sume 46,60 Sk za každú hodinu odpracovanú zamestnancom a 8 100 Sk za mesiac pre zamestnanca odmeňovaného mesačnou mzdou. Takto navrhnutá mesačná minimálna mzda zodpovedá koeficientu na úpravu výšky minimálnej mzdy 0,40, čo je rovnaký koeficient, na základe ktorého bola ustanovená platná mesačná minimálna mzda. 

Na rokovaní rady dňa 30. júla 2007 došlo k dohode sociálnych partnerov s predloženým návrhom nariadenia vlády. 

Návrh nariadenia vlády bude mať dopad na štátny rozpočet a na ostatné verejné rozpočty na roky 2008 až 2010 v rozsahu, ktorý je uvedený v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie.

Zdrojom krytia predpokladaného zvýšeného rozsahu výdavkov v dôsledku zvýšenia minimálnej mzdy podľa tohto návrhu nariadenia vlády budú finančné prostriedky štátneho rozpočtu a ostatných verejných rozpočtov na roky 2008 až 2010. 

Napriek predpokladanej zvýšenej potrebe finančných prostriedkov sa nepredpokladá prekročenie štátneho rozpočtu a ostatných verejných rozpočtov na roky 2008 až 2010.

Návrh nariadenia vlády bol predmetom medzirezortného pripomienkového konania. Návrh nariadenia vlády bol zaslaný prostredníctvom elektronickej pošty 1. augusta 2007 povinne pripomienkujúcim subjektom a ostatným subjektom, ktorých sa problematika návrhu zákona týka, spolu 46 pripomienkujúcim subjektom. V lehote do 21. augusta 2007 uplatnili pripomienky 3 pripomienkujúce subjekty. Pripomienky nezaslalo 13 pripomienkujúcich subjektov a 30 pripomienkujúcich subjektov nemalo k predloženému návrhu nariadenia vlády žiadne pripomienky.

Pripomienky zásadného charakteru uplatnil 1 pripomienkujúci subjekt. Výsledky pripomienkového konania sú uvedené vo vyhodnotení pripomienkového konania.    

Materiál bol predmetom rokovania Legislatívnej rady vlády Slovenskej republiky dňa 18. septembra 2007. Legislatívna rada vlády Slovenskej republiky neuplatnila k návrhu nariadenia vlády žiadne pripomienky.